CELEX: 32020R0977
Language: fi
Date: 2020-07-07 00:00:00
Title: Komission täytäntöönpanoasetus (EU) 2020/977, annettu 7 päivänä heinäkuuta 2020, asetuksista (EY) N:o 889/2008 ja (EY) N:o 1235/2008 poikkeamisesta luonnonmukaisten tuotteiden tuotannon valvonnan osalta covid-19-pandemian vuoksi (ETA:n kannalta merkityksellinen teksti)

8.7.2020   
               
               
                  FI
               
               
                  Euroopan unionin virallinen lehti
               
               
                  L 217/1
               
            
         KOMISSION TÄYTÄNTÖÖNPANOASETUS (EU) 2020/977,
         annettu 7 päivänä heinäkuuta 2020,
         asetuksista (EY) N:o 889/2008 ja (EY) N:o 1235/2008 poikkeamisesta luonnonmukaisten tuotteiden tuotannon valvonnan osalta covid-19-pandemian vuoksi
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä sekä asetuksen (ETY) N:o 2092/91 kumoamisesta 28 päivänä kesäkuuta 2007 annetun neuvoston asetuksen (EY) N:o 834/2007 (1) ja erityisesti sen 28 artiklan 6 kohdan, 30 artiklan 2 kohdan kolmannen alakohdan ja 38 artiklan c, d ja e alakohdan,
         sekä katsoo seuraavaa:
         
                     (1)
                  
                  
                     Covid-19-pandemia ja jäsenvaltioissa ja kolmansissa maissa kansallisin toimenpitein käyttöön otetut laajat liikkumisrajoitukset aiheuttavat jäsenvaltioille ja toimijoille poikkeuksellisia ja ennennäkemättömiä haasteita, jotka liittyvät asetuksessa (EY) N:o 834/2007 ja komission asetuksissa (EY) N:o 889/2008 (2) ja (EY) N:o 1235/2008 (3) säädettyjen tarkastusten suorittamiseen.
                  
               
                     (2)
                  
                  
                     Jäsenvaltioilta saatujen tietojen perusteella on tarpeen poiketa tietyistä asetusten (EY) N:o 889/2008 ja (EY) N:o 1235/2008 säännöksistä.
                  
               
                     (3)
                  
                  
                     Komission täytäntöönpanoasetuksessa (EU) 2020/466 (4) annetaan jäsenvaltioille mahdollisuus soveltaa 1 päivä elokuuta 2020 saakka väliaikaisia toimenpiteitä ihmisten, eläinten ja kasvien terveyteen ja eläinten hyvinvointiin kohdistuvien riskien rajoittamiseksi covid-19:n aiheuttamassa erityistilanteessa, ja tämä koskee myös Euroopan parlamentin ja neuvoston asetuksen (EU) 2017/625 (5) soveltamisalaan kuuluvaa virallista valvontaa ja muita virallisia toimia.
                  
               
                     (4)
                  
                  
                     Useat jäsenvaltiot ja sidosryhmät ovat erityisesti ilmoittaneet komissiolle, että näiden rajoitusten ja niistä johtuvien häiriöiden vuoksi niiden on entistä vaikeampi todentaa luonnonmukaisten tuotteiden tuotannon vaatimustenmukaisuus. Suorittaakseen viralliseen valvontaan kuuluvat fyysiset tarkastukset osa toimivaltaisten viranomaisten tai soveltuvissa tapauksissa tarkastusviranomaisten tai -laitosten työntekijöistä joutuu käymään toimijoiden luona ja/tai matkustamaan pitkiä matkoja. Koska matkustamista ja fyysisten tarkastusten tekemistä ei tällä hetkellä sallita tai niitä rajoitetaan voimakkaasti kansallisin toimenpitein, toimivaltaisella viranomaisella tai soveltuvissa tapauksissa tarkastusviranomaisella tai -laitoksella olisi oltava tietyn ajanjakson ajan mahdollisuus tehdä tarkastukset asiakirjatarkastusten perusteella ja minkä tahansa käytettävissä olevan etäviestintävälineen välityksellä. Kun on kyse toimijoista, joiden osalta toimivaltainen viranomainen tai soveltuvissa tapauksissa tarkastusviranomainen tai -laitos on asetuksen (EY) N:o 834/2007 27 artiklan 3 kohdassa tarkoitetussa riskinarviointimenettelyssä todennut riskin olevan vähäinen, fyysiset tarkastukset on asianmukaista korvata tällaisilla asiakirjatarkastuksilla. Lisäksi liikkumisrajoitukset ovat viivästyttäneet vuosittaisia tarkastuskäyntejä, minkä vuoksi toimivaltaisten viranomaisten tai soveltuvissa tapauksissa tarkastusviranomaisten tai -laitosten on vaikea täyttää velvollisuuttaan tehdä satunnaisia lisäkäyntejä, ennalta ilmoittamattomia tarkastuksia ja näytteenottoa profiililtaan tietynlaisten toimijoiden osalta.
                  
               
                     (5)
                  
                  
                     Toimijoilla olisi edelleen oltava mahdollisuus liittyä luonnonmukaisen tuotannon järjestelmään. Siihen asti, että tavanomaiset valvontatoimet voidaan aloittaa uudelleen covid-19-pandemiaan liittyvien kansallisten toimenpiteiden päättymisen jälkeen, toimivaltaisen viranomaisen tai soveltuvissa tapauksissa tarkastusviranomaisen tai -laitoksen olisi kuitenkin voitava lykätä fyysisiä tarkastuksia ja tehdä sen sijaan asiakirjatarkastuksia, käytettävissä olevien etäviestintävälineiden välityksellä tehtävät tarkastukset mukaan lukien, kunnes toimia voidaan jatkaa.
                  
               
                     (6)
                  
                  
                     On erittäin tärkeää tutkia edelleen ripeästi epäilyt luonnonmukaisen tuotannon sääntöjen rikkomisista ja sääntöjenvastaisuuksista. Näin ollen on aiheellista säätää, että tällaiset tutkimukset on tehtävä millä tahansa käytettävissä olevalla tavalla ja että tarkastusviranomaiset ja -laitokset voivat suorittaa tarvittavat fyysiset tarkastukset myöhemmässä vaiheessa.
                  
               
                     (7)
                  
                  
                     Jäsenvaltioiden covid-19-pandemian vuoksi soveltamat liikkumisrajoitukset estävät tällä hetkellä oikea-aikaisen viestinnän jäsenvaltioiden välillä, tarkastuslaitosten ja jäsenvaltioiden välillä sekä jäsenvaltioiden ja komission välillä tutkimuksista, joita on tehty havaittujen sääntöjenvastaisuuksien tai rikkomisten alkuperän määrittämiseksi. Sen vuoksi tiettyjä määräaikoja olisi pidennettävä.
                  
               
                     (8)
                  
                  
                     Jäsenvaltioiden covid-19-pandemian vuoksi soveltamat liikkumisrajoitukset voivat vaikuttaa myös toimivaltaisten viranomaisten mahdollisuuksiin tehdä vuosittaiset tarkastukset niille tarkastuslaitoksille, joille on siirretty tarkastustehtäviä. On tarpeen selventää, että toimivaltainen viranomainen voi korvata ne tilapäisesti valvontatarkastuksilla.
                  
               
                     (9)
                  
                  
                     Lisäksi ihmisten terveyden suojelemiseksi käyttöön otettujen toimenpiteiden seurauksena kuljetuksiin sovelletaan tiukkoja rajoituksia, jotka vaikuttavat kuriiripalveluihin, jotka normaalisti toimittaisivat tarkastustodistuksen tulostetun ja käsin allekirjoitetun paperiversion, joka tuontilähetyksissä on oltava. Tästä syystä on myös tarpeen poiketa asetuksen (EY) N:o 1235/2008 asiaa koskevista säännöksistä, joiden mukaan tarkastustodistuksesta on oltava paperiversio.
                  
               
                     (10)
                  
                  
                     Tätä asetusta olisi sovellettava syyskuun 2020 loppuun. Kuitenkin silloin, kun on kyse toimijoista, joiden osalta toimivaltainen viranomainen tai soveltuvissa tapauksissa tarkastusviranomainen tai -laitos on asetuksen (EY) N:o 834/2007 27 artiklan 3 kohdassa tarkoitetussa riskinarviointimenettelyssä todennut riskin olevan vähäinen, fyysiset tarkastukset olisi voitava korvata asianmukaisilla asiakirjatarkastuksilla joulukuun 2020 loppuun asti. Useilta jäsenvaltioilta saatujen tietojen perusteella on aiheellista säätää, että tätä asetusta sovelletaan taannehtivasti 1 päivästä maaliskuuta 2020 alkaen. Lisäksi vuonna 2020 toteutettujen näytteenottojen, satunnaisten lisäkäyntien ja ennalta ilmoittamattomien tarkastusten määrä on laskettava jakautuneena koko vuoden ajalle. Näin ollen tämän asetuksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
                  
               
                     (11)
                  
                  
                     Covid-19-pandemian puhjettua Kiinassa maa asetti matkustusrajoituksia, joita on sovellettu tammikuun 2020 alusta lähtien. Tästä syystä on aiheellista säätää aikaisemmasta soveltamispäivästä Kiinassa toteutettujen valvontatoimien osalta.
                  
               
                     (12)
                  
                  
                     Tässä asetuksessa säädetyt toimenpiteet ovat luonnonmukaisen tuotannon komitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Poikkeukset asetuksesta (EY) N:o 889/2008
            
               1.   Poiketen siitä, mitä asetuksen (EY) N:o 889/2008 65 artiklan 1 kohdassa säädetään, kun on kyse toimijoista, joiden osalta toimivaltainen viranomainen tai soveltuvissa tapauksissa tarkastusviranomainen tai -laitos on asetuksen (EY) N:o 834/2007 27 artiklan 3 kohdassa tarkoitetussa riskinarviointimenettelyssä todennut riskin olevan vähäinen, ja jos liikkumista on rajoitettu covid-19-pandemian takia kansallisin toimenpitein, vuositarkastusten ja luonnonmukaisen maatalouden toimijoita koskevien asiakirjaselvitysten uusimisen edellyttämät fyysiset tarkastukset voidaan korvata asiakirjatarkastuksilla. Kun on kyse toimijoista, joiden osalta toimivaltainen viranomainen tai soveltuvissa tapauksissa tarkastusviranomainen tai -laitos on asetuksen (EY) N:o 834/2007 27 artiklan 3 kohdassa tarkoitetussa riskinarviointimenettelyssä todennut riskin olevan vähäinen, nämä asiakirjatarkastukset voidaan tarvittaessa toteuttaa myös minkä tahansa käytettävissä olevien etäviestintävälineiden välityksellä.
            
            
               2.   Kun on kyse muista toimijoista kuin tämän artiklan 1 kohdassa tarkoitetuista toimijoista tai toimijoista, jotka haluavat liittyä luonnonmukaisen tuotannon järjestelmään ensimmäistä kertaa, ja kaikissa muissa tapauksissa, esimerkiksi kun kyse on takautuvasta hyväksymisestä, jos liikkumista on rajoitettu covid-19-pandemian takia kansallisin toimenpitein, asetuksen (EY) N:o 889/2008 65 artiklan 1 kohdassa tarkoitettu fyysinen tarkastus on tehtävä heti, kun covid-19-pandemiaan liittyvät kansalliset toimenpiteet on lopetettu ja valvonta- ja sertifiointitoimet voidaan jälleen aloittaa kyseisissä jäsenvaltioissa ja kyseisessä kolmannessa maassa. Siihen asti vuositarkastuksia sekä luonnonmukaisen maatalouden toimijoita koskevien asiakirjaselvitysten tekemistä ja uusimista varten tarvittavat asiakirjatarkastukset voidaan tarvittaessa toteuttaa myös minkä tahansa käytettävissä olevien etäviestintävälineiden välityksellä.
            
            
               3.   Poiketen siitä, mitä asetuksen (EY) N:o 889/2008 65 artiklan 2 kohdassa säädetään, tarkastusviranomaisen tai -laitoksen vuosittain ottamien ja analysoimien näytteiden määrän on vastattava vähintään kahta prosenttia sen valvomien toimijoiden lukumäärästä.
            
            
               4.   Poiketen siitä, mitä asetuksen (EY) N:o 889/2008 92 a artiklan 4 kohdan toisen alakohdan toisessa virkkeessä säädetään, kyseisessä virkkeessä tarkoitettu vastaus sääntöjenvastaisia tuotteita koskevaan ilmoitukseen on lähetettävä 60 kalenteripäivän kuluessa alkuperäisen ilmoituksen päivämäärästä.
            
            
               5.   Poiketen siitä, mitä asetuksen (EY) N:o 889/2008 92 c artiklan 2 kohdan toisen alakohdan b alakohdassa säädetään, kyseisen asetuksen 65 artiklan 4 kohdan mukaisia ilmoittamattomia satunnaisia lisätarkastuskäyntejä on tehtävä riskiluokan mukaisesti vähintään viidelle prosentille sopimuksenalaisista toimijoista.
            
            
               6.   Poiketen siitä, mitä asetuksen (EY) N:o 889/2008 92 c artiklan 2 kohdan toisen alakohdan c alakohdassa säädetään, vähintään viisi prosenttia kaikista 65 artiklan 1 ja 4 kohdan mukaisista tarkastuksista ja tarkastuskäynneistä on tehtävä ennalta ilmoittamatta.
            
            
               7.   Poiketen siitä, mitä asetuksen (EY) N:o 889/2008 92 e artiklassa säädetään, kyseisessä artiklassa tarkoitettu tarkastuslaitoksen vuositarkastus, joka on tarkoitus tehdä 30 päivä syyskuuta 2020 mennessä, voidaan korvata ”vuotuisella valvontatarkastuksella”, joka voidaan toteuttaa myös minkä tahansa käytettävissä olevan etäviestintävälineen välityksellä niin kauan kuin covid-19-pandemiaan liittyvät kyseisen jäsenvaltion kansalliset hätätoimenpiteet estävät toimivaltaista viranomaista suorittamasta tarkastuslaitoksen vuositarkastusta.
            
         
         
            2 artikla
            Poikkeukset asetuksesta (EY) N:o 1235/2008
            
               1.   Poiketen siitä, mitä asetuksen (EY) N:o 1235/2008 13 artiklan 2 kohdassa säädetään, asianomainen tarkastusviranomainen tai -laitos myöntää tarkastussertifikaatin syöttämällä kaikki tarvittavat tiedot Traces-järjestelmään ja tekemällä kyseisessä järjestelmässä vahvistusmerkinnän kohtaan 18. Jäsenvaltion asianomainen toimivaltainen viranomainen vahvistaa tarkastussertifikaatin Traces-järjestelmässä tekemällä vahvistusmerkinnän kohtaan 20, ja ensimmäinen vastaanottaja täyttää sen Traces-järjestelmässä.
            
            
               2.   Poiketen siitä, mitä asetuksen (EY) N:o 1235/2008 13 artiklan 6 kohdassa säädetään, asianomaisen jäsenvaltion toimivaltainen viranomainen vahvistaa lähetyksen tarkastuksen yhteydessä tarkastussertifikaatin Traces-järjestelmässä tekemällä vahvistusmerkinnän kohtaan 20.
            
            
               3.   Poiketen siitä, mitä asetuksen (EY) N:o 1235/2008 15 artiklan 4 kohdan ensimmäisen kappaleen toisessa virkkeessä säädetään, kyseisessä virkkeessä tarkoitettu vastaus sääntöjenvastaisia tuotteita koskevaan ilmoitukseen on lähetettävä 60 kalenteripäivän kuluessa alkuperäisen ilmoituksen lähetyspäivästä.
            
         
         
            3 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivän maaliskuuta 2020 ja 30 päivän syyskuuta 2020 välisenä aikana.
            Asetuksen 1 artiklan 1 kohtaa sovelletaan kuitenkin 1 päivän maaliskuuta 2020 ja 31 päivän joulukuuta 2020 välisenä aikana.
            Asetuksen 1 artiklan 3, 5 ja 6 kohtaa sovelletaan 1 päivän tammikuuta 2020 ja 31 päivän joulukuuta 2020 välisenä aikana.
            Kiinassa toteutettavien valvontatoimien osalta tätä asetusta sovelletaan 1 päivän tammikuuta 2020 ja 30 päivän syyskuuta 2020 välisenä aikana.
         
         
            Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa.
            Tehty Brysselissä 7 päivänä heinäkuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 189, 20.7.2007, s. 1.
         
            (2)  Komission asetus (EY) N:o 889/2008, annettu 5 päivänä syyskuuta 2008, luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun neuvoston asetuksen (EY) N:o 834/2007 soveltamista koskevista yksityiskohtaisista säännöistä luonnonmukaisen tuotannon, merkintöjen ja valvonnan osalta (EUVL L 250, 18.9.2008, s. 1).
         
            (3)  Komission asetus (EY) N:o 1235/2008, annettu 8 päivänä joulukuuta 2008, neuvoston asetuksen (EY) N:o 834/2007 soveltamista koskevista yksityiskohtaisista säännöistä kolmansista maista tuotavien luonnonmukaisten tuotteiden tuontijärjestelyjen osalta (EUVL L 334, 12.12.2008, s. 25).
         
            (4)  Komission täytäntöönpanoasetus (EU) 2020/466, annettu 30 päivänä maaliskuuta 2020, väliaikaisista toimenpiteistä ihmisten, eläinten ja kasvien terveyteen ja eläinten hyvinvointiin kohdistuvien riskien rajoittamiseksi koronavirustaudin (covid-19) vuoksi jäsenvaltioiden valvontajärjestelmissä esiintyvien tiettyjen vakavien häiriöiden aikana (EUVL L 98, 31.3.2020, s. 30).
         
            (5)  Euroopan parlamentin ja neuvoston asetus (EU) 2017/625, annettu 15 päivänä maaliskuuta 2017, virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi (EUVL L 95, 7.4.2017, s. 1).